RESOLUCIÓN do 13 de outubro de 2010 pola que se declara de interese galego e se ordena a inscrición no Rexistro de Fundacións de Interese Galego da Fundación Foltra.
CONSELLERÍA DE SANIDADE — III. OUTRAS DISPOSICIÓNS — 08/11/2010

Examinado o expediente de declaración de interese galego e inscrición no Rexistro de Fundacións de Interese Galego da Fundación Foltra, dítase esta resolución baseada nos feitos e fundamentos de dereito que se expoñen a continuación:
Feitos.
1. Ana Peleteiro Bandín, presidenta do padroado da fundación, formulou solicitude de clasificación, declaración de interese galego e inscrición no Rexistro de Fundacións de Interese Galego.
2. A Fundación Foltra foi constituída en escritura pública outorgada en Santiago de Compostela o día 22 de marzo de 2010, ante o notario Héctor R. Pardo García, co número de protocolo 542, por Jesús José Ulpiano Devesa Múgica, Ana María Peleteiro Bandín, Ana María Devesa Peleteiro, Laura Devesa Peleteiro, Pablo Devesa Peleteiro, Alejandro Devesa Peleteiro e Mercedes Peleteiro Bandín. A anterior escritura foi emendada por outra posterior do 14 de maio de 2010, ante o notario de Teo, Carlos Lapido Alonso, co número de protocolo douscentos sesenta e un.
Posteriormente, por escritura pública de rectificación, outorgada en Teo o 6 de setembro de 2010, con número de protocolo 559, procédese á emenda dos erros detectados nos artigos 6 e 7 dos estatutos, dándoselle a estes unha nova redacción.
3. Segundo consta no artigo seis dos seus estatutos, a fundación ten por obxecto o apoio e a promoción da asistencia médica e social dos pacientes con dano neurolóxico central ou periférico, así como a súa reinserción social.
4. Na escritura de constitución constan os aspectos relativos á personalidade dos fundadores e á súa capacidade e vontade de constituír a fundación, conforme os preceptos da Lei 12/2006, do 1 de decembro, de fundacións de interese galego.
5. Nos estatutos da fundación consta a denominación e natureza, o domicilio, obxecto e finalidade, as regras para a aplicación das rendas aos fins fundacionais e para a determinación dos beneficiarios e a designación do padroado inicial.
6. O padroado inicial da fundación está formado por Ana María Peleteiro Bandín, como presidenta, Jesús José Ulpiano Devesa Múgica, como secretario, e Ana María Devesa Peleteiro, Laura Devesa Peleteiro, Pablo Devesa Peleteiro, Alejandro Devesa Peleteiro e Mercedes Peleteiro Bandín como vogais.
7. A comisión integrada polos secretarios xerais de todas as consellerías elevoulle ao conselleiro de Presidencia, Administracións Públicas e Xustiza a proposta de clasificación como de interese sanitario da Fundación Foltra, dado o seu obxecto e finalidade, polo que, cumpríndose os requisitos exixidos na Lei 12/2006, do 1 de decembro, de fundacións de interese galego e, de conformidade co establecido no artigo 51 do Decreto 14/2009, do 21 de xaneiro, polo que se aproba o Regulamento de fundacións de interese galego, e o artigo 7 do Decreto 15/2009, do 21 de xaneiro, polo que se aproba o Regulamento do Rexistro de Fundacións de Interese Galego, o protectorado será exercido pola Consellería de Sanidade.
8. De conformidade coa dita proposta, por orde da Consellería de Presidencia, Administracións Públicas e Xustiza do 17 de xuño de 2010, clasificouse como de interese sanitario a Fundación Foltra, e adscribiuse á Consellería de Sanidade para os efectos do exercicio das funcións de protectorado.
Fundamentos de dereito.
Primeiro.-O artigo 34 da Constitución española recoñece o dereito de fundación para fins de interese xeral e o artigo 27.26º do Estatuto de autonomía para Galicia establece que é competencia exclusiva da Comunidade Autónoma galega o réxime das fundacións de interese galego.
Segundo.-De acordo co disposto no artigo 7.2º do Decreto 15/2009, do 21 de xaneiro, polo que se aproba o Regulamento do Rexistro de Fundacións de Interese Galego, en relación co Decreto 83/2009, do 21 de abril, polo que se fixa a estrutura orgánica dos departamentos da Xunta de Galicia, corresponde á Consellería de Sanidade a declaración de interese galego mediante resolución publicada no Diario Oficial de Galicia e a inscrición no Rexistro de Fundacións de Interese Galego da Fundación Foltra, así como o exercicio das funcións de protectorado e as demais que correspondan á Xunta de Galicia, de conformidade co indicado no dito regulamento.
Terceiro.-Á vista do disposto na Lei 12/2006, do 1 de decembro, de fundacións de interese galego, no Decreto 14/2009, do 21 de xaneiro, polo que se aproba o Regulamento de Fundacións de Interese Galego e no Decreto 15/2009, da mesma data, polo que se aproba o Regulamento do Rexistro de Fundacións de Interese galego, resultan cumpridos os requisitos establecidos pola normativa vixente para a declaración de interese galego e a inscrición no rexistro de Fundacións de Interese Galego, sección da Consellería de Sanidade, da Fundación Foltra, polo que,
RESOLVO:
1. Declarar de interese galego a Fundación Foltra.
2. Ordenar a súa inscrición no Rexistro de Fundacións de Interese Galego, sección da Consellería de Sanidade.
3. Esta fundación, queda sometida ao disposto na Lei 12/2006, do 1 de decembro, de fundacións de interese galego, no Decreto 14/2009, do 21 de xaneiro, polo que se aproba o Regulamento de fundacións de interese galego e no Decreto 15/2009, do 21 de xaneiro, polo que se aproba o Regulamento do Rexistro de Fundacións de Interese Galego, así como a demais normativa que resulte de aplicación, onde se establecen especialmente as obrigas de dar publicidade suficiente do seu obxecto e actividades, ausencia de ánimo de lucro na prestación dos seus servizos, así como a presentación anual da documentación contable e plan de actuación ante o protectorado, que será exercido pola Consellería de Sanidade.
Contra esta resolución pode interpoñerse recurso de alzada ante a conselleira de Sanidade, no prazo dun mes contado desde o día seguinte ao da súa publicación, segundo o disposto nos artigos 114 e 115 da Lei 30/1992, do 26 de novembro, de réxime xurídico das administración públicas e do procedemento administrativo común.
Notifíquese esta resolución aos interesados, en cumprimento do establecido no artigo 58 da Lei 30/1992, do 26 de novembro, de réxime xurídico das administración públicas e do procedemento administrativo común.
Santiago de Compostela, 13 de outubro de 2010.
Sagrario Pérez Castellanos
Secretaria xeral da Consellería de Sanidade